**Vedtekter for Rethinking Economics Norge**

**§1. NAVN**

Organisasjonens navn er *Rethinking Economics Norge. Norsk nettverk for pluralisme i økonomifaget*.

**§2. FORMÅL**

Rethinking Economics Norge er et nettverk for økonomer, studenter og andre med økonomifaglig interesse med mål om å fornye og berike økonomifaget ved å bygge på det mangfoldet av økonomiske perspektiver og tradisjoner som finnes.

Vi arbeider for en virkelighetsnær økonomiutdanning i Norge som formidler det teoretiske mangfoldet og en kritisk tilnærming til alle teorier og faglige praksiser.

Vi ønsker ikke å fremme noen spesifikke teoretiske eller politiske ståsteder, men ønsker å bidra til å gjenopplive den offentlige debatten omkring økonomisk politikk. Vi er også et kontaktpunkt for media og politikere som ønsker kontakt med fageksperter.

Rethinking Economics Norge er del av det internasjonale nettverket Rethinking Economics.

**§3. MEDLEMSKAP**

Alle enkeltpersoner kan være medlemmer av Rethinking Economics Norge.

Stemmerett på årsmøtet oppnås ved innbetalt kontingent i den forutgående årsmøteperioden.

Medlemskontingent til Rethinking Economics Norge fastsettes av årsmøtet og betales for ett år av gangen.

Medlemskapet opphører ved personlig utmelding, død, manglende innbetaling av medlemskontingent eller eksklusjon. Betaler ikke en person medlemskontingent på 3 år blir medlemmet slettet fra Rethinking Economics Norges medlemsregister.

**§4. ENDRING AV VEDTEKTER**

Vedtektene kan kun endres av årsmøtet med to tredels flertall av de frammøtte stemmeberettigede. Forslag til endringer skal fremmes skriftlig til styret, senest en måned før årsmøtet.

**§5. ORGANISASJON**

§5.1 LOKAL ORGANISASJON

Rethinking Economics Norge er en landsdekkende organisasjon. Organisasjonen vil støtte opp om opprettelsen av studentdrevne lokallag på landets høyskoler og universiteter.

Lokallagene står fritt til selv å velge organisasjonsform, arbeidsmetoder, samarbeidspartnere og politisk fokus innenfor rammene av Rethinking Economics Norges vedtekter og formålsparagraf. Alle lokallag må avholde årsmøte en gang i året og sende referat til styret.

Styremedlemmer i et lokallag må også være betalende medlemmer i Rethinking Economics Norge.

§5.2 STYRET

Styret er satt sammen av leder, nestleder og 3-5 øvrige medlemmer. I tillegg har årsmøtet mulighet til å velge 2 varamedlemmer i prioritert rekkefølge. Medlemmene velges for ett år med mulighet for gjenvalg.

Styret skal ha minst 2 nåværende økonomistudenter (bachelor, master eller doktorgrad).

Varamedlemmene til styret har møte-, tale- og forslagsrett på styremøtene.

Møter i styret innkalles med foreløpig saksliste minst to uker i forveien. Endelig saksliste ettersendes minst en uke før møtet. Alle aktive lokallag skal få tilsendt styremøtenes dagsorden og sakspapirer på samme måte som ordinære styremedlemmer. Lokallagene har rett til å fremme forslag samt å uttale seg skriftlig om de saker som skal behandles av styret.

Styret skal ha møter minst 4 ganger per år og kan ellers kalles sammen etter behov eller ekstraordinært når ledelsen eller minst en fjerdedel av styremedlemmene krever det.

Styret er vedtaksdyktig når det er lovlig innkalt og minst halvparten av styrets medlemmer, hvorav leder og/eller nestleder, deltar. Vedtak i styret fattes med vanlig flertall, med unntak av vedtak om eksklusjon av medlemmer, som krever to tredels flertall. Ved stemmelikhet avgjør leders stemme.

Styret skal:

* velge en økonomiansvarlig blant styrets medlemmer
* overholde budsjettet for Rethinking Economics Norge ut fra årsmøtets prioriteringer, og revidere budsjettet
* disponere organisasjonens midler i henhold til vedtekter og vedtak
* sørge for at organisasjonens regnskap blir ført
* nedsette eventuelle underkomitéer og arbeidsgrupper
* holde kontakt med den internasjonale Rethinking Economics-bevegelsen og informere om Rethinking Economics Norge sin virksomhet i internasjonale fora
* forberede og innkalle årsmøtet
* nedsette en valgkomité bestående av minst to medlemmer senest 2 måneder før et årsmøte,
* sørge for registrering og oppfølging av medlemsregister og arkiv
* fortløpende følge opp vedtak fra årsmøtet og styret og sikre den daglige driften
* følge med i medias dekning av økonomifaglige spørsmål, oppfordre og ta initiativ til samt koordinere, lobby- og påvirkningsarbeid og sikre aktiv deltagelse i media i spørsmål som er prioritert av Rethinking Economics Norge
* behandle søknader om økonomisk støtte fra forskjellige initiativ innen organisasjonen
* sørge for åpen informasjonsflyt til medlemmene

§5.3 ÅRSMØTET

Årsmøtet er Rethinking Economics Norges høyeste organ og samles ordinært hvert år, innen utgangen av første kvartal.

Årsmøtet kunngjøres med minst 2 måneders varsel. Kunngjøringen sendes til alle registrerte medlemmer og skal inneholde sted for årsmøtet, foreløpig dagsorden og frist for forslag til årsmøtet.

Endelig innkalling sendes ut minst 1 måned før årsmøtet til alle medlemmer og skal inneholde dagsorden, innsendte forslag til vedtak, frist for påmelding og forslag til årsmøtet.

Regnskap og budsjett sendes ut til alle minst to uker før årsmøtet.

Valgkomiteens forslag til styre (med vararepresentanter), forretningsorden for møtet samt forslag til møteledere skal sendes ut minst to uker før årsmøtet.

Alle medlemmer som har betalt medlemskontingent siste 12 måneder har tale-, forslags- og stemmerett på årsmøtet. Årsmøtet kan innvilge observatører talerett.

Vedtektsendringer krever to tredels flertall. Øvrige vedtak fattes ved vanlig flertall.

Årsmøtet skal:

* godkjenne innkalling og dagsorden
* godkjenne årsberetning og revisorgodkjent regnskap, og vedta budsjett for kommende periode
* velge styret og fagrådet. Det skal tas hensyn til en balansert kjønns- og aldersfordeling og god geografisk spredning
* behandle innkomne forslag fra medlemmene og styret
* vedta arbeidsplan for Rethinking Economics Norge
* fastsette medlemskontingenten
* velge revisor

§5.4 FAGRÅDET

Fagrådet er et rådgivende organ for styret i Rethinking Economics Norge, som kan komme med råd og innspill, for eksempel om hva slags emner og aktiviteter organisasjonen bør prioritere.

Fagrådet skal:

* bidra med faglig kompetanse til innlegg i aviser, på organisasjonens nettsider eller til andre publikasjoner
* bidra med faglig kompetanse til gjennomføringen av konferanser og andre arrangementer i regi av Rethinking Economics Norge eller lokallagene

I tillegg oppfordres medlemmene i fagrådet til å ta egne initiativ, for eksempel gjennom deltakelse i den offentlige debatten.

Fagrådet velges på årsmøtet og bør bestå av minst fem personer med bakgrunn fra ulike økonomifaglige retninger. Fagrådet kan suppleres på årsmøtet. En styrerepresentant får hovedansvaret for oppfølging av fagrådet.

**§6. EKSKLUSJON AV MEDLEMMER**

Medlemmer som opptrer grovt i strid med organisasjonens grunnprinsipper og/eller grovt misbruker organisasjonens navn kan ekskluderes fra Rethinking Economics Norge. Vedtak om eksklusjon fattes av styret med minimum to tredels flertall. Medlemmet har rett til å bli hørt før forslaget om eksklusjon behandles. Vedtak om eksklusjon kan klages inn for årsmøtet, som fatter endelig vedtak med minimum to tredels flertall.

**§7. EKSTRAORDINÆRT ÅRSMØTE**

Styret plikter å innkalle til ekstraordinært årsmøte:

* hvis en tredjedel av medlemmene i Rethinking Economics Norge krever det
* hvis to tredjedeler av styremedlemmene krever det
* hvis et flertall av de stemmeberettigede på et årsmøte krever det

**§8. OPPLØSNING AV RETHINKING ECONOMICS NORGE**

Organisasjonen kan oppløses etter forslag fra styret dersom to påfølgende årsmøter, hvorav det ene ordinært, med minst tre fjerdedels flertall vedtar det. Det skal gå minst 6 måneder mellom de to årsmøtene.

I tilfelle oppløsning skal årsmøtet overføre organisasjonens midler til en annen organisasjon med et tilsvarende formål eller avsettes i et fond som skal benyttes til slike formål.

*Vedtatt på Rethinking Economics Norges stiftelsesmøte, 18. august 2016.*

*Sist endret 17. mars 2019.*